কালো টাকা ফেরত নিয়ে স্পষ্ট আশ্বাস নেই মোদীর
বিদেশে গচ্ছিত কালো টাকা দেশে ফেরানোর বিষয়ে নিশ্চয়তা দিতে পারলেন না প্রধানমন্ত্রী নরেন্দ্র মোদী। বেআইনি সম্পত্তি উদ্ধার সংক্রান্ত, সিবিআই এবং রাজ্যগুলির দুর্নীতি দমন শাখাগুলির এক সম্মেলনে প্রধানমন্ত্রী জানিয়েছেন, কালো টাকা বা বেআইনি সম্পত্তি যে দেশে জমা হচ্ছে, তাতে ওই দেশের কোনও অধিকার নেই। ওই অর্থ-সম্পত্তি যে দেশ থেকে লুট হয়েছে, সেই দেশের নাগরিকদের অধিকার। বিদেশ থেকে কালো টাকা উদ্ধারে যে আইনি এবং প্রক্রিয়াগত বাধা রয়েছে, তা এদিন প্রকারান্তরে বুঝিয়ে দিয়েছেন প্রধানমন্ত্রী। তিনি বলেন, ‘‘কালো টাকা সংক্রান্ত যাবতীয় বিষয় জানার জন্য আমরা বিভিন্ন দেশের সঙ্গে চুক্তি করেছি।’’ প্রসঙ্গত, গত লোকসভা নির্বাচনের প্রচারপর্বে জোর গলায় বিদেশ থেকে কালো টাকা উদ্ধারের প্রতিশ্রুতি দিয়েছিলেন মোদী। বিরোধীরা এখন প্রায় প্রতিদিনই কালো টাকা উদ্ধার নিয়ে তাঁকে কটাক্ষ করে। এদিন প্রধানমন্ত্রী জানিয়েছেন, আর্থিক নয়ছয় আইন বদল করে বেআইনি অর্থলগ্নি সংস্থা দ্বারা প্রতারিতদের হারানো টাকা উদ্ধারের ব্যবস্থা করেছে সরকার।
পটনায় দেখা হবে না মোদী-দিদির
পশ্চিমবঙ্গের মুখ্যমন্ত্রী মমতা বন্দ্যোপাধ্যায় যাচ্ছেন। তবে আগামী শুক্রবার বিহারে মুখ্যমন্ত্রী পদে নীতীশ কুমারের শপথগ্রহণ অনুষ্ঠানে যাচ্ছেন না প্রধানমন্ত্রী নরেন্দ্র মোদী। নীতীশ তাঁকে ফোন করে আমন্ত্রণ জানালেও ‘পূর্বনির্ধারিত ও গুরুত্বপূর্ণ কাজ’ থাকায় সেখানে যেতে পারছেন না প্রধানমন্ত্রী। তাঁর প্রতিনিধিত্ব করবেন বিজেপি’র দুই নেতা বেঙ্কাইয়া নায়ডু এবং রাজীবপ্রতাপ রুডি। অরবিন্দ কেজরীবাল-সহ অনেক রাজ্যের মুখ্যমন্ত্রীরই ওই অনুষ্ঠানে হাজির থাকার কথা। যাবেন সিপিএমের সাধারণ সম্পাদক সীতারাম ইয়েচুরিও।
অনুপস্থিত স্বরাষ্ট্রসচিব
স্বরাষ্ট্র বিষয়ক সংসদীয় কমিটির বৈঠকে সাম্প্রদায়িক এবং সামাজিক সম্প্রীতি সংক্রান্ত বিষয়ে বুধবার বক্তব্য জানানোর কথা ছিল কেন্দ্রীয় স্বরাষ্ট্রসচিব রাজীব মহর্ষির। কিন্তু তিনি এদিন বৈঠকে যাননি। যদিও কমিটির ১৬ জন সদস্য উপস্থিত ছিলেন। এ বিষয়ে তৃণমূলের রাজ্যসভার সাংসদ ডেরেক ও’ব্রায়েন টুইট করেন, ‘স্বরাষ্ট্রসচিব অন্য কাজের কারণ দেখিয়ে এলেনই না। মাত্র কয়েকঘণ্টা আগে জানালেন। এটা রসিকতার বিষয় নয়’।
দিল্লিতে নমো’র বাড়ির কাছে গুলি
বুধবার রাতে গুলি চলল দিল্লিতে ৭ রেস কোর্স রোডে, প্রধানমন্ত্রী নরেন্দ্র মোদীর (নমো) বাড়ির কাছে। ওই এলাকায় টহলরত পুলিশের কন্ট্রোল রুমের গাড়ি থেকে পরপর তিনটি গুলির শব্দ পাওয়া যায়। তবে তাতে হতাহতের কোনও খবর নেই। জানা গিয়েছে, রাত সাড়ে আটটার সময় কর্তব্যরত পুলিশকর্মীদের শিফ্‌ট বদলের সময় সম্ভবত অসতর্কতার কারণে গুলি চলে। ঘটনার তদন্তে নেমেছে পুলিশ।
রাষ্ট্রপতি ও প্রধানমন্ত্রীর ঐক্যবার্তা
অসহিষ্ণুতা নিয়ে বিতর্কের আবহেই বহুত্ববাদের পক্ষে সওয়াল করলেন প্রধানমন্ত্রী নরেন্দ্র মোদী। ব্রিটেনের অর্থনীতি বিষয়ক এক নামী পত্রিকায় এ সংক্রান্ত প্রকাশিত মোদীর একটি লেখার সারাংশ টুইটে তুলে দিয়েছেন সংশ্লিষ্ট এক সাংবাদিক। মোদীর বক্তব্য, ‘ভারত অসম্ভব সামাজিক শক্তির অধিকারী। যার মধ্যে রয়েছে বহুত্ববাদও…’। একইসঙ্গে, বুধবার বৃন্দাবনে চৈতন্যদেবকে নিয়ে এক আলোচনাসভায় রাষ্ট্রপতি প্রণব মুখোপাধ্যায়ের অভিমত, বৈচিত্রের মধ্যে ঐক্যের সন্ধানই ভারতের শতাব্দীপ্রাচীন বৈশিষ্ট্য।